Poppie se stiefpa getuigKobus Koekemoer in die hof (7 November 2017). Foto: Phillip Bruwer Kobus Koekemoer (44), wat saam met sy vrou, Louisa (46), teregstaan op aanklagte in verband met die mishandeling van en moord op Poppie van der Merwe (3), het Dinsdag in die Pretoria-hooggeregshof sy weergawe van die gebeure die dag van Poppie se dood vertel. Kobus was die eerste van die verdediging se getuies wat geroep is om te getuig. Hy en Louisa staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou verband met die beweerde aanranding van ŉ sesjarige seuntjie en ŉ 16-jarige meisie tussen September 2015 en Oktober 2016. Kobus het Dinsdag getuig hy het Louisa ontmoet toe hy in 2014 na Orania in die Noord-Kaap verhuis het. Hulle het in September 2015 saam by ŉ huis ingetrek en is op 14 November 2015 getroud. Kobus het gesê hy het aanvanklik dissipline toegepas en die kinders sou ŉ pak slae kry as hulle onder meer met hul kos speel en mekaar daarmee gooi. Hy beweer hy het egter in ŉ stadium opgehou om dissipline toe te pas toe die Orania Maatskaplike Raad (OMR) die egpaar oor merke aan die kinders se liggame aangespreek het. Poppie van der Merwe. Hy het aangevoer die kinders het die kneusplekke by hul dagsorgsentrum opgedoen. Hy het aan die hof gesê hy sou ŉ paplepel gebruik om die kinders ŉ pak slae te gee en “soms met die plat hand” op die kinders se boude of hande. Hy het egter daarna opgehou om die kinders te dissiplineer en dit in Louisa se hande oorgelaat “aangesien die OMR gereeld ingemeng het”. Kobus het ook getuig, soos die hof voorheen gehoor het, dat Poppie in Augustus haar voet gebreek het toe sy by ŉ trappie by hul koswinkel in Orania geval het. “Sy moes op haar voet gesit het en haar voet het geslaap. Sy het toe by die trap geval toe sy op die voet trap. Ek het eers die volgende dag gesien daar is fout met haar voet,” het hy gesê. Hy het ook getuig hy en Louisa het besluit om aan die einde van September 2015 uit Orania te verhuis, juis weens die inmenging van die OMR. “Ons het gatvol geraak. Ons het glad nie ŉ private lewe gehad nie. Nie by die winkel nie en nog minder by die huis,” het hy getuig. Die Koekemoer-egpaar se destydse buurman het vroeër getuig die aand wat Poppie vermoedelik ŉ besering aan haar been opgedoen het, het sy bloedstollend geskree nadat hy gehoor het hoe Kobus op Poppie skreeu omdat Poppie haar bed vuilgemaak het. Koekemoer beweer egter sy het dié betrokke aand gegil aangesien sy “gereeld nagmerries gekry het”. “Sy sou wakker word en skreeu en daarna in die huis ronddwaal en dan van die trappies afval. Louisa sou haar dan gaan bystaan,” het Kobus gesê. Kobus en Louisa Koekemoer in die hof (7 November 2017). Foto: Phillip Bruwer Hy het ontken dat hy die kinders met die vuis geslaan, geskop of op die grond rondgesleep het. Hy het ook ontken dat hy ooit vir Poppie teen ŉ muur of kas gegooi het, of dat die kinders gereeld hul beddens natgemaak of bevuil het. Kobus het gesê die enigste beserings wat hy sien gebeur het, was toe hy en die seuntjie gespeel en gestoei het en die seuntjie sy oor teen ŉ tafel se hoek “stukkend geslaan” het. Oor die dag van Poppie se dood op 25 Oktober 2015, toe hulle reeds op die kleinhoewe naby Brits gewoon het, het Poppie en die seuntjie die oggend normaalweg soos ander dae opgestaan. Die kinders was meestal in Louisa se sorg aangesien hy as nutsman begin werk het en gereeld Brits en Pretoria toe is om pamflette van sy dienste te versprei. “Ons was toe besig om Poppie te potty train. Sy het ŉ glips gehad. Louisa het haar gevat, gaan afspoel, skoon klere aangetrek en haar straf was om in haar kamer te gaan sit. Ek het klaar geëet. Ek het toe ŉ verskriklike lawaai gehoor soos wat Louisa met Poppie baklei. Louisa het met haar geraas en gesê dat sy haar hele bed [bevuil] het. Toe ek in die gang gaan staan, toe sien ek hoe Poppie hande-viervoet uit die kamer kom, so asof sy gegooi is. Sy het probeer regop staan, maar haar balans verloor en teen die muur vasgehardloop,” het hy gesê. Kobus het gesê Louisa het Poppie aan die arm gegryp en badkamer toe geneem. “Sy het die kraan oopgedraai en haar half in die bad laat val. Toe Poppie gegly het, het sy haar kop en arm gestamp.” Louisa het daarna die sproeier oopgemaak en haar afgespuit. “Sy was baie kwaad.” Kobus het omstreeks 11:00 Brits toe gegaan om inkopies te gaan doen. Hy het op pad huis toe by ŉ kroeg stilgehou en was teen sowat 16:00 terug by die huis. “Poppie het toe in die hoekie van die kombuis langs die asblik gelê. Louisa het gesê sy maak nou weer asof sy dood is, want sy het dit ŉ week vantevore ook gedoen.” Poppie van der Merwe. Foto: Verskaf Hy is na buite om ŉ braaivleisvuur aan te steek, waarna Louisa hom vanuit die huis geroep en gesê het dit lyk nie of Poppie asemhaal nie. Kobus beweer hy het Poppie opgetel en geskud, maar kon haar nie wakker kry nie. Hy het haar badkamer toe geneem en water oor haar kop gegooi, wat ook nie gewerk het nie. “Ons het daarna beurte gemaak om die CPR-ding te probeer doen. Ons het haar op haar bors gedruk en asem in haar mond geblaas.” Die egpaar het daarna met haar na die hospitaal gehaas waar sy teen 17:00 dood verklaar is. Louisa het tydens die rit na die hospitaal agter in die bakkie saam met Poppie en die seuntjie gesit. “Ons het vinnig gery; dit was voet in die hoek.” Kobus is ná Poppie se dood foto’s van haar talle beserings gewys en hy het gesê hy was nie van die helfte daarvan bewus nie, aangesien hy nie die kinders gebad het nie. Die hof het ná Kobus se getuienis vir middagete verdaag. Hy sal vanmiddag onder kruisverhoor geplaas word. Lees die vorige berigte oor Poppie van der Merwe op Maroela Media.